O se ka wa tshwana le mokgweetsi wa bese yo o tshwenyegileng thata ka go fitlha ka nako kwa bese e emang gone go na le gore a letele batho gore ba palame botlhe. Mokaulengwe mongwe yo o nang le dingwaga di feta 20 e le mogolwane e bong William o rotloetsa bakaulengwe ba ba sa tswang go tlhomiwa jaana: “Rata bakaulengwe le bokgaitsadi ba gago. Go na le go tshwenyega thata ka dilo tse dingwe tsa mo phuthegong, dira bojotlhe go ba thusa.” Go tlhaloganya dintlha tseno tse di amanang le go kwalwa ga buka eno go dira gore buka ya Timotheo wa Bobedi e nne le bokao jo bogolwane mo go rona. Le gompieno go na le batlhanogi, ba ba tshwanang le Himenaeo le Fileto ba ba rotloetsang dikgopolo tsa bone mme ba batla go senya tumelo ya rona. Mo godimo ga moo, re tshela mo ‘dinakong tsa mathata tse go leng boima go lebana le tsone’ tse Paulo a ileng a bolelela pele ka tsone. Batho ba le bantsi ba bone boammaaruri jwa tlhagiso eno ya ga Paulo: “Botlhe ba ba eletsang go tshela ka boineelo jwa bomodimo ba le seoposengwe le Keresete Jesu le bone ba tla bogisiwa.” (2 Timotheo 3:1, 12) Re ka ema jang re nitame? Fela jaaka Timotheo, re tshwanetse go tsaya tsia kgakololo ya batho ba ba ileng ba direla Jehofa ka dingwaga di le dintsi. Mme re ka kgona go ‘nna re bona maatla’ ka bopelonomi jwa ga Jehofa jo bo sa re tshwanelang ka go ithuta re le rosi, go rapela le go kopanela le Bakeresete ba bangwe. Mo godimo ga moo, fa re tshepa gore kitso ya boammaaruri e na le maatla, re ka tsaya tsia kgothatso eno ya ga Paulo: “Nna o tshegeditse sekao sa mafoko a a itekanetseng.”—2 Timotheo 1:13.